PREDKLADACIA   SPRÁVA

	Iniciatívu smerujúcu k uzatvoreniu Dohody medzi vládou Slovenskej republiky a zväzovou vládou  Juhoslovanskej zväzovej republiky o odovzdávaní a prijímaní osôb, ktoré nespĺňajú podmienky na vstup alebo pobyt na území druhého štátu (ďalej len „dohoda“) vyvinula slovenská strana, ktorá v auguste 1995 zaslala juhoslovanskej strane návrh dohody. Po zapracovaní pripomienok Ministerstva vnútra Juhoslovanskej zväzovej republiky do návrhu dohody bolo v roku 1997 uskutočnené v Bratislave expertné rokovanie a k vykonávaciemu protokolu k dohode bolo v Belehrade taktiež vykonané expertné rokovanie.

	Od tohto času až do začiatku roku 2001 bola príprava dohody zastavená, pretože juhoslovanská strana podmieňovala uzatvoriť dohodu, len ak bude súčasne s ňou uzatvorená aj dohoda o zrušení vízovej povinnosti pre držiteľov všetkých druhov cestovných dokladov.  So splnením  uvedenej podmienky slovenská strana nemohla súhlasiť, pretože Juhoslovanská zväzová republika sa nachádzala na zozname štátov, ktorý tvoril prílohu nariadenia Rady Európskej únie č. 2317/1995 o určení tretích krajín, ktorých štátni príslušníci musia mať vízum pri prekračovaní vonkajších hraníc členských štátov. 

Po zmene vnútroštátnych pomerov v Juhoslovanskej zväzovej republike v jeseni 2000 bola juhoslovanskou stranou akceptovaná aj príprava a uzatvorenie dohody. Ministerstvo vnútra Slovenskej republiky dňa 29. marca 2001 odoslalo juhoslovanskej strane nový návrh dohody a vykonávacieho protokolu k nej, ktoré sú v súlade s platnými odporúčaniami Rady Európskej únie na uzatváranie týchto medzinárodnoprávnych dokumentov. 
	
Text slovenského návrhu dohody bol komparovaný a zosúlaďovaný s juhoslovanskými pripomienkami počas rokovania 5.-6. Júna 2001 v Bratislave. Text vykonávacieho protokolu k dohode bol predmetom expertného rokovania v Belehrade v dňoch 10.-11. júla 2001.

Dohoda vo svojich ustanoveniach upravuje odovzdávanie a prijímanie vlastných štátnych občanov, ako aj občanov tretích štátov a ustanovuje podmienky, za akých sa uskutočňuje tranzit týchto občanov. Samostatné ustanovenia sú tiež venované ochrane osobných údajov, hradeniu nákladov, kreovaniu a práci komisii expertov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu.

Text dohody bol predmetom medzirezortného pripomienkového konania a tvorí samostatnú časť materiálu. Pripomienky jednotlivých rezortov boli zapracované do textu návrhu dohody. 
	
Predložený návrh dohody korešponduje so vzorovou readmisnou dohodou Európskej únie a zároveň zodpovedá odporúčaniam Rady Európskej únie na uzatváranie dvojstranných readmisných dohôd.

Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí  v súlade s platnými právnymi predpismi.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.